Ouditeur-generaal Kimi Makwetu oorledeOuditeur-generaal Kimi Makwetu (November 2018) (Foto: Elmond Jiyane/GCIS) Die ouditeur-generaal, Kimi Makwetu, is Woensdagmiddag oorlede. Die kantoor van die OG het in ŉ verklaring gesê Makwetu het in ŉ hospitaal gesterf. “Hy is in Junie 2018 met graad 4-longkanker gediagnoseer. “As die nasionale ouditkantoor betreur ons sy afsterwe saam met die Makwetu-familie,” lui ŉ verklaring. “Ons versoek die publiek om die familie in hul gedagtes te hou in hierdie moeilike tyd en om aan hulle die nodige ruimte te bied om sy afsterwe te verwerk.” Besonderhede oor ŉ roudiens sal later bekendgemaak word. Makwetu is in Desember 2013 as ouditeur-generaal aangewys. Sy ampstermyn sou volgende maand verstryk het. Hy is in Kaapstad gebore en het in 1989 ŉ graad in Sosiale Wetenskappe van die Universiteit van Kaapstad ontvang. Ná ŉ honneursgraad by die Universiteit van Natal in 1997 het hy homself as geoktrooieerde rekenmeester gekwalifiseer. Sy loopbaan het by Standard Bank begin voor hy na Nampak oorgeskuif het. Hy het sy klerkskap by Deloitte voltooi en het later ook vir Metropolitan Life (Wes-Kaap) en Liberty Life (Gauteng) gewerk voor hy ŉ direkteur geword het by Deloitte se forensiese eenheid. In 2007 het hy as adjunk- direkteur-generaal onder Terence Nombembe begin werk. Hy laat ŉ vrou en drie kinders agter. Medelye stroom reeds in op sosiale media. Tsakani Maluleke, tans die adjunk- ouditeur-generaal (OG), is reeds teen die einde van Oktober as opvolger vir Makwetu aangewys.